ગુજરાતી સમાચાર: નેહા કક્કડે કર્યો ચોંકાવનારો ખુલાસો, કહ્યું- 'હું મરી જવા માગતી હતી કારણકે...' | Neha Kakkar On Her Difficult Phase Of Life - Tellywood News | I Am Gujarat
Gujarati News Tellywood નેહા કક્કડે કર્યો ચોંકાવનારો ખુલાસો, કહ્યું- 'હું મરી જવા માગતી હતી કારણકે…'
Published: Dec 10, 2019 12:47 pm IST
બોલિવુડ સિંગર અને ઈન્ડિયન આઈડલની જજ નેહા કક્કડ હંમેશા ચાહકોની મનપસંદ રહી છે. જ્યારે-જ્યારે નેહા સાથે કોઈ ઘટના બની છે તેના ફેન્સે દિલ ખોલીને તેને સપોર્ટ કર્યો છે. થોડા દિવસ પહેલા કિકુ શારદા અને ગૌરવ ગેરાએ નેહાની હાઈટ અને સિંગિંગ ટેલેન્ટની મજાક ઉડાવી હતી ત્યારે પણ ફેન્સે નેહાને સપોર્ટ કર્યો હતો. ત્યારે હવે નેહા પોતાના એક નિવેદનને લઈને ચર્ચામાં છે. નેહાએ ઈન્ડિયન આઈડલ-11ના વીકએન્ડના એપિસોડમાં ચોંકાવનારો ખુલાસો કર્યો હતો.
રિયાલિટી શોની જજ નેહાએ પોતાના જીવનના એ તબક્કા વિશે વાત કરી હતી જેમાં તે સંપૂર્ણપણે તૂટી ગઈ હતી. આ વર્ષની શરૂઆતમાં જ નેહા બોયફ્રેન્ડ હિમાંશ કોહલી સાથેના બ્રેકઅપને કારણે ચર્ચામાં હતી. બ્રેકઅપ બાદ નેહા ડિપ્રેશનમાં સરી પડી હતી. નેહાએ પોતાની સોશિયલ મીડિયા પોસ્ટ ઉપરાંત ઘણા કાર્યક્રમોમાં આ વાતની કબૂલાત કરી હતી.
હવે ઈન્ડિયન આઈડલ-11ના શનિવારના એપિસોડમાં એક કન્ટેસ્ટન્ટ અસ્મત સાથે વાત કરતી વખતે નેહાએ ખુલાસો કર્યો કે, હાલ તે સારા સમયમાંથી પસાર થઈ રહી છે પરંતુ એક તબક્કો તેના માટે ખૂબ મુશ્કેલ રહ્યો હતો. નેહા કક્કડે કહ્યું, 'એક સમય એવો હતો જેમાં હું જીવવા માગતી નહોતી. મને લાગતું હતું કે જિંદગી મારી સાથે અન્યાય કરી રહી છે. જ્યારે પણ કોઈ વ્યક્તિને આવા વિચાર આવે ત્યારે તેણે પોતાની આસપાસના સૌથી પ્રિય લોકો વિશે વિચાર કરવો જોઈએ.'
નેહા ડિપ્રેશન વિશે સોશિયલ મીડિયા પર પણ વાત કરી ચૂકી છે. તેણે લખ્યું હતું, 'હા, હું ડિપ્રેશનમાં છું. દુનિયાના બધા જ નેગેટિવ લોકોનો આભાર જે મને જીવનના સૌથી ખરાબ દિવસો આપવામાં સફળ રહ્યા છે.' જો કે, હવે નેહા આ બધામાંથી બહાર આવી ગઈ છે અને પોતાના જીવનમાં ખુશ છે.